Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 800/14/1103	Bratislava III, 18.3.2015
EEČ : 2-10-57-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci mu z ustanovenia § 62 a nasledujúce Zákona o rodine vyplýva povinnosť prispievať na výživu svojich detí a výška tejto povinnosti mu bola určená rozsudkom Okresného súdu Pezinok pod č.k. 12P/464/10 zo dňa 10.05.2011, ktorý nadobudol právoplatnosť dňa 01.06.2011, ktorým bol zaviazaný prispievať na výživu svojej dcéry XXXXX, nar. XXXXX sumou 120,-€ mesačne k rukám matky vždy do 15-teho dňa v mesiaci vopred, túto povinnosť si menovaný riadne neplnil od mesiaca august 2014 do mesiaca december 2014 vrátane, tak zostal dlžný na výživnom XXXXX sumu v celkovej výške 600,-€,

lebo zanikla trestnosť činu

Odôvodnenie:
Poverený príslušník PZ predložil dňa 14.01.2015 na tunajšiu prokuratúru spisový materiál s návrhom na zastavenie trestného stíhania.
	
	Preskúmaním spisového materiálu som zistila, že dňa 07.11.2014 bolo vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák. na horeuvedenom skutkovom základe. Do vyšetrovacieho spisu bola založená kópia výpisu z banky zo dňa 08.01.2015, ktorou XXXXX uhradil dlžné výživné vo výške 600,-€. Dňa 08.01.2015 poškodená XXXXX uviedla, že XXXXX  jej dlžné výživné vo výške 600,-€ uradil a tým považuje za uhradené celé dlžné výživné od mesiaca august 2014 do mesiaca december 2014 vrátane.  
                                                            	
Podľa § 207 ods. 1 Trestného zákona sa trestného činu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.

Podľa § 86 písm. a/ Trestného zákona trestnosť zanedbania povinnej výživy /§207/ zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h/ Trestného poriadku s poukazom na § 86 písm. a/ Trestného zákona prokurátor zastaví trestné stíhanie ak zanikla trestnosť činu.

	Vzhľadom k tomu, že XXXXX uhradil na svoju dcéru dlžné výživné v plnej výške, rozhodla som tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Henrieta Tumová
prokurátorka